RESOLUCIÓN do 5 de xullo de 2006 pola que se modifican as bases reguladoras das axudas do Programa Emprendedores do Instituto Galego de Promoción Económica (Igape).
INSTITUTO GALEGO DE PROMOCIÓN ECONÓMICA — III. OUTRAS DISPOSICIÓNS — 11/07/2006

Na tramitación dos primeiros expedientes presentados ao abeiro das bases reguladoras das axudas
para o Programa Emprendedores (DOG nº 49, do 10 de marzo de 2006) obsérvase a dificultade de obter por parte dos solicitantes un compromiso fidedigno de entidades financeiras para financiar o seu proxecto emprendedor; ao chocar cos costumes do sector bancario en que a aprobación das operacións coincide, basicamente, coa súa formalización escrita por mor dun criterio de prudencia ante unha posible duplicidade de documentos.
Detectada, por tanto, unha situación de desvantaxe para os solicitantes procede corrixila coa maior brevidade posible sen menoscabo do obxectivo inicialmente formulado de contrastar a viabilidade financeira dos proxectos emprendedores solicitantes das axudas; substituíndo, para iso, o compromiso de entidades financeiras por unha declaración responsable dos solicitantes sobre as súas posibilidades de obter financiamento alleo para o seu proxecto.
Por outra banda, axústanse diferentes aspectos da tramitación dos correspondentes expedientes de concesión de axuda á delegación de facultades do Consello de Dirección do Igape feita pública por Resolución do 21 de abril de 2006 (DOG do 27 de abril).
Por todo o que antecede, e de conformidade coas facultades que teño conferidas
RESOLVO:
Primeiro.-Publicar a seguinte modificación, acordada polo Consello de Dirección do Igape na súa xuntanza do 29 de xuño de 2006, das bases reguladoras das axudas do programa emprendedores:
Primeiro.-Modifícase o punto 6 da base 6ª, que pasa a ter a seguinte redacción:
«6.6. Estudo e avaliación da solicitude. As subvencións previstas na base 4ª e 5ª serán xestionadas polos servizos técnicos do Igape, sendo elevada, pola Dirección da Área de Promoción, Innovación e Información Empresarial, proposta de resolución ao director xeral do Igape, salvo no caso de expedientes cun importe proposto de subvención igual ou superior a 500.000 A, que, co informe previo da Área de Promoción, Innovación e Información Empresarial serán propostas polo director xeral para a súa resolución polo presidente do Igape. Os órganos instrutores do procedemento, en calquera momento, durante a tramitación do expediente, poderán solicitar calquera outra documentación ou informes tanto de técnicos ou directivos do Igape como de expertos externos, sempre que se considere relevante para os efectos de analizar a solicitude.
A concesión de subvencións por importe superior a 3.000.000 de euros requirirá a autorización do Consello da Xunta de Galicia».
Segundo.-Elimínanse as epígrafes a) e b) do punto 8 da base 6ª, pasando as epígrafes c) e d) do dito punto a denominarse a) e b).
Terceiro.-Modifícase o punto 3 da base 10ª, que pasa a ter a seguinte redacción:
«10.3. O órgano que concede a axuda poderá acordar a modificación da resolución por instancia do beneficiario, debendo cumprirse os seguintes requisitos:
a) Que a actividade, conduta ou modificación do proxecto estea comprendida dentro da finalidade das normas ou bases reguladoras.
b) Que a modificación non cause prexuízo a terceiros.
c) Que os novos elementos e circunstancias que motiven a modificación, de concorreren na concesión inicial, non supuxesen a denegación da subvención».
Cuarto.-Modifícase o punto 6 do anexo II Documentación para proxectos empresariais de novos emprendedores, base 4.2.1, que terá o seguinte texto:
«6. Declaración responsable do solicitante sobre as fontes de financiamento alleo para financiar o proxecto investidor nos termos reflectidos no punto 2 do anexo V (índice do plan de empresa: investimentos, fondo de manobra e financiamento do proxecto».
Quinto.-Modifícase o punto 4 do anexo III Documentación para proxectos empresariais de novas iniciativas innovadoras, base 4.2.2, que terá o seguinte texto:
«4. Declaración responsable do solicitante sobre as fontes de financiamento alleo para financiar o proxecto investidor nos termos reflectidos no punto 2 do anexo V (índice do plan de empresa: investimentos, fondo de manobra e financiamento do proxecto».
Sexto.-Modifícase o punto 2 do artigo 20, que pasa a ter a seguinte redacción:
«20.2. Para os apoios establecidos na base 4ª e para o exercicio 2006 o crédito dispoñible ascende a 4.400.000 A, que se aboarán con cargo ás aplicacións orzamentarias 01.02 12/01/01 e 01.02 12/02/01 coa seguinte distribución plurianual:
2006: 900.000 A.
2007: 2.500.000 A.
2008: 1.000.000 A».
Segundo.- Esta resolución entrará en vigor o día seguinte ao da súa publicación no Diario Oficial de Galicia e aplicarase tanto aos expedientes que
se presenten desde a dita data, como aos expedientes xa presentados, pendentes de resolver.
Santiago de Compostela, 5 de xullo de 2006.
José Antonio Delgado Arce
Director xeral do Instituto Galego de Promoción
Económica
CONSELLERÍA DE PRESIDENCIA, ADMINISTRACIÓNS PÚBLICAS
E XUSTIZA